《城东酒楼逢王耦庚感赠长歌》
清代·姚燮

高城黄蒿薄日弄，江上飞鸦酒尊送。十年别君常梦君，今喜逢君尚疑梦。

风霜出门君髯斑，关河感秋吾发残。以吴联越山续山，满眼干戈行路难。

男儿在世太仓米，贫贱谋生无善体。得閒随地且寻欢，相对何人许流涕。

为君满泻黄金罍，清歌不用琵琶催。过街锦骑展骄色，拂檐落叶鸣馀哀。

愁眉一展天云开，暮潮入峡千帆来。浩然掣尔佩钩短，径思骑虎游蓬莱。

试魂危路博微饱，白透衣尘再难皂。扶犁学稼嗟我迟，积炭烧书劝君早。

蜉蝣晨飞松已老，竞力名场鲜寿考。不才奚称冠盖荣，有命徒供妻子造。

君不见渡头杨柳芊芊好，一拨商弦尽枯槁。问君此来安所依，严秋未换单薄衣。

急须痛醉买舟返，鸥渚芙蓉方满扉。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。